
Προς το Διοικητικό Συμβούλιο της εταιρείας ΑΒΓ

(για κοινοποίηση στην Επιτροπή Κεφαλαιαγοράς)


Αξιότιμοι κύριοι,
Με την παρούσα Έκθεση θέτουμε υπόψη σας τα αποτελέσματα της εργασίας που διενεργήσαμε με βάση την από ΗΗ/ΜΜ/20ΧΧ μεταξύ μας σύμβαση ανάθεσης, σύμφωνα με το άρθρο 8 της απόφασης 1/808/7.2.2018 της Επιτροπής Κεφαλαιαγοράς, με σκοπό την αξιολόγηση της επάρκειας των μέτρων που έλαβε η εταιρεία ΑΒΓ (εφεξής η “Εταιρεία”) την 31η Δεκεμβρίου 20ΧΧ, σύμφωνα με τις παραγράφους 8, 9 και 10 του άρθρου 16 του Ν. 4514/2018 και των άρθρων 2 έως 7 της απόφασης 1/808/7.2.2018 της Επιτροπής Κεφαλαιαγοράς, σε σχέση με την προστασία και κατάθεση των χρηματοπιστωτικών μέσων και κεφαλαίων των πελατών, καθώς και με τη χρησιμοποίηση χρηματοπιστωτικών μέσων των πελατών.
Η εργασία μας διενεργήθηκε σύμφωνα με το Διεθνές Πρότυπο Αναθέσεων Διασφάλισης 3000 “Έργα Διασφάλισης πέραν του Ελέγχου ή Επισκόπησης Ιστορικής Οικονομικής Πληροφόρησης” (ISAE 3000).

Κανονιστικό πλαίσιο
Ο Νόμος 4514/2018 στις παραγράφους 8, 9 και 10 του άρθρου 16, ορίζει για τις Ανώνυμες Εταιρείες Παροχής Επενδυτικών Υπηρεσιών (εφεξής “ΑΕΠΕΥ”) ότι: 
“8. Εάν η ΑΕΠΕΥ κατέχει χρηματοπιστωτικά μέσα που ανήκουν σε πελάτες, διαθέτει κατάλληλες ρυθμίσεις για να προστατεύσει τα δικαιώματα κυριότητας των πελατών, ιδίως σε περίπτωση αφερεγγυότητας της ΑΕΠΕΥ και να αποτρέψει τη χρησιμοποίηση χρηματοπιστωτικών μέσων πελάτη για ίδιο λογαριασμό, εκτός εάν ο πελάτης έχει δώσει τη ρητή συγκατάθεσή του. 
9. Εάν η ΑΕΠΕΥ κατέχει κεφάλαια πελατών, θεσπίζει κατάλληλες ρυθμίσεις για να προστατεύσει τα δικαιώματα των πελατών και, εκτός από την περίπτωση των πιστωτικών ιδρυμάτων, να αποτρέψει τη χρησιμοποίηση κεφαλαίων πελατών για ίδιο λογαριασμό. 
10. Η ΑΕΠΕΥ δεν συνάπτει συμφωνίες παροχής χρηματοοικονομικής ασφάλειας με μεταβίβαση τίτλου με ιδιώτες πελάτες με σκοπό την κάλυψη παρουσών ή μελλοντικών, υφιστάμενων, εξαρτώμενων από αβέβαια περιστατικά ή αναμενόμενων υποχρεώσεων πελατών.”
Με την απόφαση 1/808/7.2.2018 της Επιτροπής Κεφαλαιαγοράς  (κεφάλαιο 2) εξειδικεύονται οι διαδικασίες και οι όροι της τήρησης των ανωτέρω διατάξεων ως προς την προστασία και κατάθεση των χρηματοπιστωτικών μέσων και κεφαλαίων πελατών, καθώς και τη χρησιμοποίηση χρηματοπιστωτικών μέσων των πελατών.

Ευθύνη της διοίκησης 
Η διοίκηση της Εταιρείας ευθύνεται για τη συμμόρφωση με τις απαιτήσεις των παραγράφων 8, 9 και 10 του άρθρου 16 του Ν. 4514/2018 και των άρθρων 2 έως 7 της απόφασης 1/808/7.2.2018 της Επιτροπής Κεφαλαιαγοράς , σχετικά με την επάρκεια των μέτρων για την προστασία και κατάθεση χρηματοπιστωτικών μέσων και κεφαλαίων πελατών, καθώς και τη χρησιμοποίησή τους.

Ευθύνη του ελεγκτή
Δική μας ευθύνη είναι να διενεργήσουμε την εργασία όπως περιγράφεται κατωτέρω στην παράγραφο “Εύρος διενεργηθείσας εργασίας” και να αναφέρουμε τα συμπεράσματα που προκύπτουν από την εκτέλεσή της σύμφωνα με το άρθρο 8 της απόφασης 1/808/7.2.2018 της Επιτροπής Κεφαλαιαγοράς . Τα τυχόν ευρήματά μας από τη διενεργηθείσα αξιολόγηση αφορούν στην επάρκεια των μέτρων που έχει σχεδιάσει και εφαρμόσει η Εταιρεία την 31η Δεκεμβρίου 20ΧΧ και δεν φέρουμε ευθύνη για γεγονότα ή καταστάσεις που ενδέχεται να συμβούν μετά την ημερομηνία αυτή.

Εύρος διενεργηθείσας εργασίας
Η εργασία μας συμπεριέλαβε τη διεξαγωγή συνεντεύξεων με στελέχη της Εταιρείας, επισκόπηση της αλληλογραφίας της με την Επιτροπή Κεφαλαιαγοράς, καθώς και των καταγεγραμμένων διαδικασιών (όπου αυτές υφίστανται), όπως αναλυτικά αναφέρονται κατωτέρω και βασίσθηκε στις απαιτήσεις  που προκύπτουν από τις παραγράφους 8, 9 και 10 του άρθρου 16 του Ν.4514/2018 και των άρθρων 2 έως 7 της απόφασης 1/808/7.2.2018 της Επιτροπής Κεφαλαιαγοράς .
Συγκεκριμένα η εργασία μας επικεντρώθηκε στην αξιολόγηση της επάρκειας των μέτρων που έχει σχεδιάσει και εφαρμόσει η Εταιρεία, όπως ορίζονται στα άρθρα 2 έως 7 της απόφασης 1/808/7.2.2018 της Επιτροπής Κεφαλαιαγοράς, για τα εξής: 
α) 	Προστασία χρηματοπιστωτικών μέσων και κεφαλαίων των πελατών (άρθρο 2).
β)	Κατάθεση χρηματοπιστωτικών μέσων πελατών (άρθρο 3).
γ)	Κατάθεση κεφαλαίων πελατών (άρθρο 4).
δ)	Χρησιμοποίηση χρηματοπιστωτικών μέσων των πελατών (άρθρο 5).
ε)	Ακατάλληλη χρήση των συμφωνιών παροχής χρηματοοικονομικής ασφάλειας με μεταβίβαση τίτλου (άρθρο 6).
στ)	Ρυθμίσεις παρακολούθησης για τη διασφάλιση των περιουσιακών στοιχείων των πελατών (άρθρο 7).


Εγγενείς περιορισμοί 
Η εργασία  που διενεργήσαμε δεν θα μπορούσε να διασφαλίσει απόλυτα ότι θα αποκαλυφθούν όλα τα θέματα που θα μπορούσαν να θεωρηθούν ως ουσιώδεις αδυναμίες, σχετικά με την αξιολόγηση της επάρκειας των μέτρων που έχουν ληφθεί από την Εταιρεία, στα πλαίσια των απαιτήσεων που προκύπτουν από τις παραγράφους 8, 9 και 10 του άρθρου 16 του Ν.4514/2018 και των άρθρων 2 έως 7 της απόφασης 1/808/7.2.2018 της Επιτροπής Κεφαλαιαγοράς. Ουσιώδης αδυναμία υπάρχει όταν ο σχεδιασμός του συστήματος εσωτερικού ελέγχου δεν περιορίζει τον κίνδυνο να συμβούν και να μην αποκαλυφθούν σημαντικά λάθη ή ανωμαλίες, εντός εύλογου χρονικού διαστήματος. Όλα τα θέματα πού υπέπεσαν στην αντίληψή μας κατά τη διεξαγωγή της παρούσας εργασίας τέθηκαν σε γνώση της διοίκησης της Εταιρείας. Οι σχετικές επισημάνσεις μας, όπως προέκυψαν από την αξιολόγηση των εφαρμοζόμενων διαδικασιών από την Εταιρεία την 31 Δεκεμβρίου 20ΧΧ, συζητήθηκαν με τα αρμόδια στελέχη της.

Συμπέρασμα
Με βάση τη διενεργηθείσα εργασία μας, δεν περιήλθε στην αντίληψή μας οτιδήποτε που θα μας κάνει να πιστεύουμε ότι τα μέτρα που έχει σχεδιάσει και εφαρμόσει η Εταιρεία την 31η  Δεκεμβρίου 20ΧΧ δεν βρίσκονται από κάθε ουσιώδη άποψη σε εναρμόνιση με τα οριζόμενα στις παραγράφους 8, 9 και 10 του άρθρου 16 του Ν. 4514/2018 και στα άρθρα 2 έως 7 της απόφασης 1/808/7.2.2018 της Επιτροπής Κεφαλαιαγοράς  [εκτός από τα ευρήματα που παρατίθενται στο επισυναπτόμενο Παράρτημα].



Περιορισμός χρήσης 
Η παρούσα Έκθεση, η οποία συντάχθηκε σύμφωνα με το άρθρο 8 της απόφασης 1/808/7.2.2018 της Επιτροπής Κεφαλαιαγοράς , χορηγείται αποκλειστικά στη Διοίκηση της Εταιρείας και δεν επιτρέπεται καμία άλλη χρήση της, εκτός από την κοινοποίησή της στην Επιτροπή Κεφαλαιαγοράς.
Έδρα του ελεγκτή [πόλη], [ημερομηνία]

[Ορκωτός  Ελεγκτής  Λογιστής]
Αρ. Μ. ΣΟΕΛ:

[Ελεγκτική Εταιρεία]
[Διεύθυνση]
[Αρ. Μ.  ΣΟΕΛ Εταιρείας]




Παράρτημα

Ευρήματα από την αξιολόγηση της επάρκειας των μέτρων που έλαβε η Εταιρεία ΑΒΓ την 31 Δεκεμβρίου 20ΧΧ, σύμφωνα με τις παραγράφους 8, 9 και 10 του άρθρου 16 του Ν. 4514/2018 και των άρθρων 2 έως 7 της απόφασης 1/808/7.2.2018 της Επιτροπής Κεφαλαιαγοράς, σε σχέση με την προστασία των χρηματοπιστωτικών μέσων και κεφαλαίων των πελατών, καθώς και με τη χρησιμοποίηση χρηματοπιστωτικών μέσων των πελατών.

